b'\n_START_ARTICLE_\nCvetka Sokolov\n_START_SECTION_\n\xc5\xbdivljenje\n_START_PARAGRAPH_\nOsnovno \xc5\xa1olo in gimnazijo je obiskovala v Ljubljani. Po zaklju\xc4\x8dnem izpitu leta 1982 se je vpisala na Filozofsko fakulteto v Ljubljani, kjer je \xc5\xa1tudirala angle\xc5\xa1\xc4\x8dino in nem\xc5\xa1\xc4\x8dino. V \xc4\x8dasu \xc5\xa1tudija se je ve\xc4\x8dkrat izpopolnjevala tudi v tujini. Diplomirala je leta 1988. Leta 1999 pridobila znanstveni naziv magistrica znanosti, medtem ko je leta 2014 je uspe\xc5\xa1no zagovarjala doktorsko disertacijo na podro\xc4\x8dju didaktike angle\xc5\xa1kega jezika._NEWLINE_Leta 1988 se je kot profesorica angle\xc5\xa1kega in nem\xc5\xa1kega jezika zaposlila na Gimnaziji Be\xc5\xbeigrad, leta 1992 pa na Filozofski fakulteti v Ljubljani kot lektorica za angle\xc5\xa1ki jezik, kjer vodi vaje iz modernega angle\xc5\xa1kega jezika. Redno objavlja strokovne in znanstvene \xc4\x8dlanke s poudarkom na pou\xc4\x8devanju in ocenjevanju pisne zmo\xc5\xbenosti v angle\xc5\xa1kem jeziku in pripravlja predavanja z delavnicami za izobra\xc5\xbeevanje u\xc4\x8diteljev angle\xc5\xa1kega jezika._NEWLINE_Rojstvo njenih dveh sinov je bilo zanjo prelomnica, ki jo je vzpodbudila k pisanju za otroke.\n_START_SECTION_\nDelo\n_START_PARAGRAPH_\nZa\xc4\x8dela je s prevajanjem iz nem\xc5\xa1\xc4\x8dine in angle\xc5\xa1\xc4\x8dine. Iz nem\xc5\xa1\xc4\x8dine je prevedla roman za otroke Ingrid K\xc3\xb6tter O super star\xc5\xa1ih lahko samo sanja\xc5\xa1 (1996), iz angle\xc5\xa1\xc4\x8dine pa mladinski roman Anne Fine Zijalo (2000). _NEWLINE_Pravljice in realisti\xc4\x8dne zgodbe iz vsakdanjega \xc5\xbeivljenja otrok, ki si jih  je ob razli\xc4\x8dnih prilo\xc5\xbenostih izmi\xc5\xa1ljevala in jih pripovedovala sinovoma, je za\xc4\x8dela zapisovati. Glavni navdih za njene pripovedi za otroke je bilo najve\xc4\x8dkrat njeno dru\xc5\xbeinsko \xc5\xbeivljenje, zlasti dokler sta bila njena sinova \xc5\xa1e majhna, dogodiv\xc5\xa1\xc4\x8dine, ki so na\xc5\xa1le pot v njena literarna besedila, pa so v\xc4\x8dasih blizu resni\xc4\x8dnim dogodkom, v\xc4\x8dasih pa v celoti izmi\xc5\xa1ljene. Leta 2013 je iz\xc5\xa1el njen prvi mladinski roman, Kar ne ubije, za katerega je bila nominirana za nagrado modra ptica._NEWLINE_Pi\xc5\xa1e tako otro\xc5\xa1ke zgodbe, slikopise, pesmi in uganke z motivi iz narave in vsakdanjega \xc5\xbeivljenja kakor tudi problemske mladinske romane. V delih za otroke opisuje drobne otro\xc5\xa1ke radosti, pa tudi stiske, strahove in skrbi, ki jih otrok premaguje ob podpori odraslih. V mladinskih problemskih romanih se posve\xc4\x8da temam, ki vznemirjajo in spodbujajo k razmisleku, kot denimo spolni zlorabi (Kar ne ubije, 2013, in V napa\xc4\x8dni zgodbi, 2017) in odnosu med vernimi in nevernimi (Vsak s svojega planeta, 2018). _NEWLINE_Z ilustratorjem Petrom \xc5\xa0kerlom je bila za slikanico Rde\xc4\x8da hi\xc5\xa1a leta 2005 nominirana za nagrado izvirna slovenska slikanica, tri leta pozneje (2008) pa \xc5\xa1e za slikanico Ah, ti zdravniki!. Njen mladinski roman V napa\xc4\x8dni zgodbi (2017) je bil za \xc5\xa1olsko leto 2019/20 v okviru projekta "Rastem s knjigo" izbran za dijake prvega letnika._NEWLINE_Po njenih scenarijih je TV Slovenija posnela ve\xc4\x8d oddaj nanizanke Zaj\xc4\x8dek Bine._NEWLINE_Leta 2008 sta bili njeni slikanici Ah, ti zdravniki! in Pono\xc4\x8di nikoli ne ve\xc5\xa1 prevedeni v dan\xc5\xa1\xc4\x8dino, slikanica Pono\xc4\x8di nikoli ne ve\xc5\xa1 pa je bila istega leta prevedena tudi v katalon\xc5\xa1\xc4\x8dino in \xc5\xa1pan\xc5\xa1\xc4\x8dino.'